“เทสโก้” ขาดทุนหนักถึง 6.38 พันล้านปอนด์ในปี 2557
"เทสโก้" ขาดทุนหนักถึง 6.38 พันล้านปอนด์ในปี 2557
22 เม.ย. 2558

สำนักข่าวอินโฟเควสท์ รายงานว่า บริษัทเทสโก้ ซึ่งเป็นบริษัทค้าปลีกรายใหญ่ของอังกฤษ เปิดเผยผลประกอบการประจำปี 2557 ในวันนี้ โดยระบุว่าบริษัทขาดทุนมูลค่าสูงถึง 6.38 พันล้านปอนด์ในรอบปีที่สิ้นสุดวันที่ 28 ก.พ.ที่ผ่านมา ซึ่งเป็นการขาดทุนมากที่สุดนับตั้งแต่ที่บริษัทได้จัดตั้งมาเป็นเวลา 96 ปี และตรงข้ามกับในรอบปีก่อนหน้าซึ่งมีบริษัทมีกำไร 2.26 พันล้านปอนด์
นายเดฟ ลูว์อิส ประธานเจ้าหน้าที่บริหาร (CEO) ของเทสโก้กล่าวว่า ปี 2557 ถือเป็นปีที่ยากลำบากสำหรับเทสโก้ ผลประกอบการที่เปิดเผยในวันนี้สะท้อนให้เห็นว่าตลาดซบเซาลงอย่างหนัก ซึ่งส่งผลให้ศักยภาพในการแข่งขันของเทสโก้ถดถอยลงด้วย
ขณะที่เทสโก้ภายใต้การคุมบังเหียนของนายลูว์อิสได้เผชิญกับภาวะยอดขายตกต่ำและส่วนแบ่งตลาดหดตัวลง ซึ่งทำให้นายลูว์อิสตัดสินใจปิดห้างเทสโก้ที่ไม่ทำกำไร รวมทั้งลดไลน์การผลิตของเทสโก้ และเริ่มขายสินทรัพย์ที่ไม่ใช่ธุรกิจหลัก
ด้านนักลงทุนในตลาดการเงินจับตาดูนโยบายการจ่ายเงินปันผลของเทสโก้อย่างใกล้ชิด หลังบริษัทระบุในเดือนม.ค.ว่าจะไม่จ่ายเงินปันผลขั้นสุดท้ายสำหรับปีนี้ รวมทั้งจะรอดูแถลงการณ์ความคืบหน้าของการที่บริษัทถูกสำนักงานปราบปรามการฉ้อโกงรุนแรงของอังกฤษ (SFO) เข้าตรวจสอบกรณีที่บริษัทระบุตัวเลขกำไรเกินจริงถึง 263 ล้านปอนด์
อนึ่ง หากเปรียบค่าเงินปอนด์กับค่าเงินไทย ณ เวลา ล่าสุด 14.40 ประเมินผลขาดทุนสุทธิ 6.38 พันล้านปอนด์มีมูลค่าประมาณ 3.06 แสนล้านบาท